Kao posljedica toga od 2015. samo dvije predložene inicijative nisu ispunile uvjete za registraciju te ih Komisija nije mogla registrirati („Stop Brexit”; „British friends - stay with us in EU”).

Pokazalo se da je organizatorima stalni izazov pronalaženje poslužitelja za udomljavanje njihovih računalnih programa, i to u troškovnom, ali prije svega organizacijskom smislu, što dovodi do kašnjenja u pokretanju internetskog prikupljanja. Komisija je 2012. odlučila organizatorima ponuditi besplatne usluge udomljavanja sustava internetskog prikupljanja na vlastitim poslužiteljima, što nadilazi njezine obveze na temelju postojeće uredbe.

Računalni program se redovito nadograđuje radi ažuriranja i prilagođavanja korisnicima. To uključuje mogućnost prikupljanja izjava o potpori s pomoću mobilnih uređaja poput pametnih telefona i tableta te povezivanje s društvenim mrežama i web-mjestima za potrebe kampanje. Uvedena su i dodatna poboljšanja za osobe s invaliditetom.

Od travnja 2015. u dvanaest je inicijativa upotrijebljen Komisijin računalni program, s time da su u deset slučajeva korištene i Komisijine usluge udomljavanja.

Zasada još nije zabilježena uporaba „naprednog elektroničkog potpisa” u skladu s člankom 5. stavkom 2.

Vremenski raspored za prikupljanje

Organizatori imaju rok od jedne godine za prikupljanje izjava o potpori računajući od datuma kada je Komisija registrirala njihovu inicijativu. U praksi organizatori često imaju na raspolaganju manje od jedne godine za prikupljanje izjava s obzirom na logističke zahtjeve pokretanja postupka prikupljanja. Mnogi organizatori primjerice ne započinju s pripremama za prikupljanje dok ne prime potvrdu da će se njihova inicijativa registrirati iako im je na temelju Uredbe omogućeno da od nadležne države članice zatraže potvrdu sustava internetskog prikupljanja i prije registracije inicijative. Iskustva pokazuju da na rezultat procesa prikupljanja u znatnoj mjeri utječe i razina i kvaliteta organizacije kampanje.

Organizatori inicijative „Mama, tata i djeca” podnijeli su pritužbu Ombudsmanu u pogledu Komisijina pravnog tumačenja 12-mjesečnog razdoblja za prikupljanje. Ombudsman je utvrdio da je u skladu s pravom koje je trenutačno na snazi Komisija imala pravo kada je smatrala da razdoblje prikupljanja izjava o potpori započinje s datumom registracije predložene inicijative.

Kako bi se riješili prethodno spomenuti problemi, prijedlogom revizije uredbe EGI obuhvaćen je niz poboljšanja – od fleksibilnijeg vremenskog rasporeda, posebice mogućnosti da organizatori sami odaberu datum početka prikupljanja do tri mjeseca nakon datuma registriranja, do osiguravanja središnjeg sustava internetskog prikupljanja kao alternative pojedinačnim sustavima, koji će Komisija uspostaviti i besplatno njime upravljati.

Provjera izjava o potpori i podnošenje Komisiji

Nakon što organizatori prikupe potreban broj izjava o potpori (ukupno jedan milijun i najmanji pragovi koji se moraju dosegnuti u najmanje 7 država), oni ih dostavljaju nadležnim nacionalnim tijelima koja ih u roku od tri mjeseca moraju provjeriti i potvrditi broj valjanih izjava o potpori.

Ako se potvrdi da je prikupljen najmanji potrebni broj potpisnika, organizatori podnose svoju inicijativu Komisiji. Komisiji su do ožujka 2015. uspješno podnesene tri inicijative (kako je opisano u prethodnom izvješću), nakon čega je 6. listopada 2017. uslijedila još jedna – „Zabrana glifosata i zaštita ljudi i okoliša od toksičnih pesticida”.

Od nadležnih tijela svih država članica zatraženo je da provjere izjave o potpori inicijativi „Zabrana glifosata i zaštita ljudi i okoliša od toksičnih pesticida”. Nadležna tijela su utvrdila da je za tu inicijativu više od 87 % prikupljenih izjava o potpori bilo valjano. Samo su dva nadležna tijela zabilježila rezultate niže od 75 %.

Provjera metodom slučajnog uzorka provedena je u 12 država članica (od toga u dvije za izjave o potpori prikupljene na papiru i u jednoj za izjave o potpori prikupljene putem interneta). Nisu utvrđena značajna odstupanja rezultata u pogledu valjanosti izjava o potpori među državama članicama u kojima se primjenjivala metoda slučajnog uzorka i onima koje su provjeravale sve izjave o potpori.

Za četvrtu inicijativu „Zabrana glifosata i zaštita ljudi i okoliša od toksičnih pesticida” osigurana je potpora 1 070 865 potpisnika.

Njemačka, Španjolska i Italija uspjele su dostići prag za sve četiri uspješne inicijative.

Ukupan (kumulativni) broj potpisa po državama za četiri uspješne inicijative:

AT BE BG HR CY CZ DK EE FI FR 132 923 102 095 15 462 14 273 10 147 33 019* 29 610* 6 023* 32 100 220 463* DE EL HU IE IT LV LT LU MT NL 2 202 500 89 243 97 026 23 822 1 450 862 13 889 30 286 18 034 26 899 98 403 PL PT RO SK SI ES SE UK 285 857 98 823* 116 907* 67 211* 43 272 322 429 33 831 147 376*

*Ukupan broj izjava o potpori, uključujući potvrde primljene nakon datuma podnošenja predmetne inicijative Komisiji.

Odredbama o provjeri izjava o potpori predviđena je određena fleksibilnost za države članice kako bi se omogućila primjena postojećih postupaka za slične instrumente na nacionalnoj razini i tako smanjilo administrativno opterećenje. To je dovelo do razlika u opsegu podataka koji se zahtijevaju od potpisnika i procesu provjere među državama članicama. Međutim nedavna studija o zahtjevima u pogledu podataka došla je do zaključka da je sadašnji pristup provjerama kako je predviđen Uredbom dobro koncipiran u usporedbi sa sličnim instrumentima na regionalnoj i nacionalnoj razini. Do sada nisu zabilježeni značajniji slučajevi prijevare.

Također valja napomenuti da nedostatak krajnjeg roka za podnošenje uspješne inicijative Komisiji može izazvati zabunu i nesigurnost među građanima koji su pružili svoju potporu, ali i u institucijama EU-a u pogledu daljnjeg postupanja u vezi s uspješnim inicijativama. U Komisijinu se prijedlogu taj problem rješava određivanjem roka za podnošenje inicijative.

Ispitivanje i daljnje postupanje Komisije